text: В Банско вече правят трасето – Труд
  В Банско вече правят трасето
  24.01.2017 • 17:36
  В Банско вече върви на максимални обороти подготовката за Световната купа по сноуборд. "Започна изграждането на двете трасета, които ще приемат състезанията от 3 до 5 февруари в курорта", обяви Иван Обрейков, маркетинг директор на концесионера на ски зоната "Юлен".
  Съоръженията ще бъдат ситуирани така, че да имат обща финална зона, а всичко, което се случва на тях, да се вижда от зрителите по трибуните и наоколо. Финалът ще е общ и за двете трасета, като едното ще е арена на състезанията в сноубордкроса, където кара Александра Жекова, а по другото ще се спускат участниците в паралелните дисциплини, сред които е и Радослав Янков.
  Входът ще е безплатен за фенове, които имат закупен билет за кабинковия лифт или валидна лифт карта. Поради големия интерес, който се очаква, "Юлен" ще пусне и автобусна линия от града до Бъндеришка поляна, за да бъдат избегнати опашките пред лифта.